
Ezt a könyvet Nerónak ajánlom, a gyönyörű gazembernek,
akivel minden kezdődött. Imádom az elmebeteg fejedet.

Ez a küzdelem mindannyiunké. Mert mind emberek vagyunk.
Ettől a miénk.

FIGYELMEZTETÉS





Ez egy sötét, törvényen kívüli románc.

Rengeteg részletesen leírt erőszakot és halált tartalmaz, zaklatást, betörést és megfigyelést.

A könyv az emberkereskedelem témájával foglalkozik. Nem az áldozatok szemszögéből beszél el történeteket, de az olvasó első kézből ismerkedhet meg az okozott traumával.

A könyvben szó esik szülők és egy testvér haláláról, valamint a gyötrelemről, amikor az ember azt kívánja, bárcsak többet tett volna.

Kérlek, ezen figyelmeztetés tudatában olvass tovább.

1. FEJEZET

Hans





Nyugalommal tölt el a pengém halk siklása a fenőkövön. Ismerős.

A legjobb barátom.

Ösztönösen úgy fordítom a csuklómat, hogy a fémet tizenöt fokos szögben tartsam a kőhöz, ez a legtöbb márka javaslatánál öt fokkal kevesebb. Kicsit élesebb. Kicsit veszélyesebb.

Sokkal inkább az én stílusom.

Felvillan előttem a sarokban az egyik monitor.

Felnézek a késről, és figyelem Cassandrát, a szomszédomat, életem megkeserítőjét, ahogy átszökdécsel az utcán, a kocsibeállójáról az enyémre.

Talán nem szökdécsel. Viszont az apró topjában és rövidnadrágjában akár ezt is tehetné, mert minden egyes porcikája szexin ringatózik.

Az előttem lévő munkafelület megnyikordul, amikor előrehajolok; öklöm a kés markolatára szorul, ahogy a régi fához nyomom.

Nem tudja, mennyire kibaszottul csábító?

Fogalma sincs róla?

A következő lépésénél megremeg telt melle, az esetlen flipfloppapucsa nem védi meg a töredezett aszfalttól.

Egy ilyen lányhoz jobban illene a…

Semmi.

Egy ilyen lánynak nem lenne szabad viselnie semmit, az éjszakát a hátán fekve, széttárt lábbal, feje fölé fogott kézzel, zihálva kéne töltenie… alattam – ahol senki sem pillanthatja meg.

Összeszorítom a fogam.

Ez a világ nem a hozzá hasonló gyengéd teremtményeknek való.

Cassandra egyik kezével végigsimít lila felsőjén, miközben lekanyarodik a kocsibeállómról, és elindul a bejárati ajtóhoz vezető rövid, téglával kirakott ösvényen.

A bejárati ajtóhoz, amely egy szinttel feljebb van annál, ahol én most, a pincében tartózkodom.

Ahhoz a bejárati ajtóhoz, amelyet sosem nyitok ki.

Mert nem tudok beszélni vele.

Nem engedhetem meg, hogy olyan közel kerüljek hozzá.

Nem hallom a csengőt a biztonsági szoba megerősített falán keresztül, de a hangszórókból tisztán szól.

Egy másik képernyő más szögből mutatja, azt hiszem, ez a kedvencem.

Ez a kamera a kukucskálóba van rejtve, ezért tökéletes szögben veszi a tökéletes arcát.

Az ajkába harap.

Megigazítja a kezében a rosszul sikerült süteményeket rejtő üvegedényt.

Felemeli a kezét, és kisimítja göndör, fekete haját az arcából.

Kifújom a levegőt.

Lassan ideje volna fodrászhoz mennie. A frufruja kicsit hosszú, a szemébe lóg, rövid tincseinek göndörsége még feltűnőbb, amitől pont kellőképp kócosnak tűnik.

Imádom ezt.

Azt utálom, amikor eltakarja a haja akár egy másodpercre is lágybarna szemét.

Kibukkan a nyelve, és megnyalja telt alsó ajkát.

Felnézek a plafonra.

Megint megszólal a csengő.

Talán ha eléggé összpontosítok, előre tudom lendíteni a fejem, és szemen szúrhatom magam, hogy véget vessek ennek a kibaszott, kielégületlen szenvedésnek.

– Azt hittem, itthon vagy, Hans – szól lágy hangja a hangszóróból, és én visszakapom a tekintetem a képernyőre.

Majdnem mindig ezt motyogja, amikor az ajtóm előtt áll. De eddig sosem mondta ki a nevem.

Megmozdul a farkam, mert már tudom, hogyan mozdul a szája, ha a nevemet súgja.

Majd visszajátszom a felvételt, miután elment. Az eszembe véshetem tökéletes, rózsaszín ajkának formáját, ahogy nyílik és csukódik.

– Francba, pillangó. – Rászorítom a tenyerem a növekvő erekciómra.

Fedetlen dekoltázsa megemelkedik, amikor nagy levegőt vesz, majd lehajol, hogy letegye az üvegdobozt a kopott lábtörlőre.

Nincs ráírva semmi Isten hozott, viszont a lábtörlő belső rétegébe gondosan előkészített robbanószert rejtettem, az is valami.

Továbbra is az erekciómat nyomom, miközben Cassandra felegyenesedik.

És még erősebben nyomom, amikor látom, hogy a bejárati ablak felé pillant.

A függönyöket behúztam, szóval nem lát semmit, de imádom, hogy próbálkozik.

Figyelem, ahogy elfordul az apró kamerától, leszökdécsel a lépcsőn, miközben a naplementétől olyan, mintha ragyogna.

Rohadtul imádom, hogy olyan telt az alakja. Meg puha. És gyönyörű. A szemében lévő csillogás annyira bizakodó, egészséges, és…

Hagyom, hogy az ujjaim rámarkoljanak a farkamra, szorítom, amíg átmegy az utca túloldalára, elhalad a kocsija mellett – amivel mindig a beállón parkol –, majd becsukja maga mögött az ajtót.

Hátradőlök a székben.

Eddig csak egyszer hallottam, ahogy kimondja a nevem, amikor először találkoztunk.

Nem voltam a városban – még az országban sem. Lefoglalt, hogy szörnyű embereket öldököljek, ezért nem tudtam, hogy a szembeszomszédom meghalt. Kedves idős nő volt, aki szart sem hallott, nem látott a kertjénél tovább, onlinepóker-függősége pedig távol tartotta az ablaktól. Tökéletes volt. Aztán meghalt, és a testvérének volt egy barátnője, annak meg egy lánya, aki lakást keresett, és mire hazaértem, lett egy kibaszott új szomszédom.

Cassandra.

Ez tavaly nyáron történt. Egy évvel, egy hónappal és két héttel ezelőtt.

Épp csak kiszálltam a pickupomból, ő pedig már sietett is át az utcán. Mire becsuktam az ajtót, már a plató hátuljánál állt, és felém nyújtotta a kezét.

Mielőtt megállíthattam volna magam, az én kérges tenyerem az ő puha kezében pihent, és azt mondta: Cassie vagyok, az új szomszédod. Az agyam nem tudott jobb válasszal előállni, így ezt mondtam: Hans.

Csupán ennyit. A nevemet.

Megismételte. Csak úgy egyszerűen. Egyszer. Hans.

Azóta nem dugtam senkivel.

Ha nem tudom őt hamarosan kiverni a fejemből, meg fogok őrülni.

Előrenyúlok, bekapcsolom a többi monitort.

Két sorban egymás fölött mind a nyolc képernyő életre kel, az egyik kijelző négy részre osztva mutatja az egész zsákutcát.

A túlsó végen álló ház elhagyatott. Mivel egy bizonyos cég megvette az ingatlant a kedvező adózás miatt, valószínűleg az elkövetkező húsz évben üresen fog állni. Ha Cassandra nem csapott volna le a Holly Court 1304. számú házra, akkor én… mármint ugyanaz a bizonyos cég azt az ingatlant is megvette volna. Aztán valószínűleg kiadom Karmine-nak, hogy az általa felépített sereg főhadiszállásaként használja.

De nem így történt, Cassandra miatt nem lehet egyeduralmam az utcácskámban.

A formás kis boszorkány, aki tizenkét nappal ezelőtt töltötte be a harmincat – kilenc évvel vagyok idősebb nála, szóval túl fiatal hozzám –, minden tőle telhetőt megtesz, hogy ételmérgezés útján megöljön a kis csomagjaival.

Lehet, hogy működik. Lehet, hogy valami titkos, a kormány által fejlesztett mérget csempész bele mikrodózisokban. Lehet, hogy ezért nem tudom őt kiverni a fejemből.

A garázsom fölé szerelt kamera képén figyelem, ahogy az árnyéka áthalad a nappalija vékony függönye mögött, és lekapcsolja a földszinti lámpát.

Eltűnik az alakja, aztán felgyulladnak az emeleti ablakok fényei, ebből tudom, hogy lefekvéshez készülődik.

Cassie





Félrehúzom a kasmírmintás zuhanyfüggönyt, elveszem a fürdőkád széléről az arclemosót, és egy keveset a tenyerembe nyomok.

Citrusillatú, ami általában elég ahhoz, hogy felvidítson, ám ma este nem így van.

Sóhajtva visszafordulok a kézmosó felé, ahol a folyó víz végre felmelegedett, és összedörzsölöm a tenyerem, hogy felhabosítsam

lemosót.

– Egy nap úgyis fel kell adnod – szidom meg magam, majd lehajolok, hogy a bőrömbe masszírozzam a habot.

Amióta ideköltöztem, kéthetente sütök valami apróságot – kekszet, kenyeret vagy valami édességet –, és átviszem a szemközt lakó, elképesztően dögös pasinak. Hansnak.

Ő… Nem is tudom, hogyan fogalmazzam meg. Egyszerűen más. Pedig igazából véleményem sem nagyon lehetne róla, hiszen csak egyszer láttam közelről. Csak egyetlenegyszer találkoztunk.

És abból ítélve, ahogy azóta viselkedik, valószínűleg csak azért kerülhettem akkor ilyen közel hozzá, mert váratlanul érte a dolog. Mert nem tudta, hogy beköltöztem ebbe a házba.

Kezdtem azt hinni, hogy egyáltalán nincs is szomszédom az utca túloldalán, de az ingatlanos biztosított róla, hogy a szemközti ház lakott. Háromszor is rákérdeztem, mert kissé nyugtalanított az utca végén álló, kihaltnak tűnő épület. Így hát résen voltam, hátha végre megpillantom a titokzatos szomszédomat.

Bár itt, a kisváros szélén a telkek hatalmasak, a két kocsibeálló pontosan egymással szemben van. Emiatt furcsa összetartozásfélét éreztem a szomszéd iránt, akivel még nem is találkoztam. Mintha ketten lennénk ebben a kis világban, miközben a környék többi háza már a kanyar mögött rejtőzik, szinte egy másik világban.

Miután már három hete és négy napja éltem az új otthonomban, egy fehér platós pickup parkolt le az enyémmel szembeni kocsibeállóra.

Annyira izgatott lettem, hogy meg sem néztem, mit viselek, még sminket sem kentem magamra. Felpattantam a kanapéról, olyan gyorsan rohantam ki az ajtón, ahogy a lábam bírta, végigszaladtam a kocsifeljárón, majd fel az övén. Már az autó lökhárítójánál jártam, amikor kiszállt.

Elakadt a lélegzetem. Mert olyan… jóképű volt. Annyira jóképű, ugyanakkor félelmetes. Na meg erős. Baromi erősnek tűnt.

Az elhanyagolt libidóm úgy éledt újra téli álmából, mint egy éhes medve, fetrengve rázta le magáról a megszáradt leveleket, majd fejest ugrott a tóba, aminek férfiillata volt.

Bosszankodva felsóhajtok – amivel sikerül némi vizet kilocsolnom a mosdókagylóból –, ahogy eszembe jut, hogyan viselkedtem aznap.

A tenyerem valószínűleg izzadságban úszott, amikor felé nyújtottam a kezem.

Hosszú, sötétszőke haját kontyba fogta, de néhány elszabadult tincs a szemébe hullott. És ez valami egészen különöset művelt velem. Mert az nem csupán egy egyszerű szempár volt. Átható tekintete volt, a szivárványhártyája pedig olyan mélybarna, hogy már-már feketének tűnt. Az arcéle pedig… Már attól el tudnék ájulni, ha csak rágondolok. Határozott volt, és a hajánál néhány árnyalattal sötétebb borosta fedte.

Túl sok volt.

Hans túl sok.

Ezért kinyögtem az egyetlen dolgot, amit tudtam. Cassie vagyok, az új szomszédod.

Nem tűnt boldognak. Azelőtt sem, hogy megszólaltam, de utána még kevésbé. Válaszolt, ha jól sejtettem, a keresztnevével.

Hans.

Hans, a skandináv vágyálom, akiről nem is tudtam, hogy létezik. Kérlek, kérlek szépen, kapj a válladra, és vigyél szobára. Tehetünk úgy, mintha egy vikingtábor lenne. Te vagy a vezér, a nagy harcos, én pedig a hercegnő, akit az ellenséges klántól zsákmányoltál, és most a magadévá kell tenned…

Elzárom a csapot, szorosan lehunyom a szemem, és megtörlöm az arcom.

Természetesen ebből semmi sem történt meg. Ahelyett, hogy elrabolt és felfalt volna, elengedte a kezem, becsapta a kocsi ajtaját, a garázshoz masírozott, és anélkül, hogy hátranézett volna, megnyomta a garázsajtó zárógombját.

Elég nagy csapás a jó öreg önbecsülésnek.

Ez után a szörnyen sikeres első találkozás után gondoltam arra, hogy viszek neki süteményt.

Így kezdődött az egy éve tartó macska-egér játékunk.

Bár abban nem vagyok biztos, ki kicsoda ebben a helyzetben. Mert én csak el-elkapom egy-egy pillanatra. Hans, ahogy beparkol a garázsába; Hans, ahogy kihajt onnan; Hans, ahogy hosszú, gyors léptekkel kitrappol a postaládájához, majd vissza a házba – olyan tempóban, hogy esélyem sincs véletlenül összefutni vele, amikor én is kimegyek a saját leveleimért. Hidd el, próbáltam. Innen tudom, hogy még életben van. És hogy még mindig itt lakik. De az ajtót soha nem nyitja ki.

Egyszer sem tette meg.

Lekapcsolom a lámpát, és bemegyek a hálószobába. Leveszem a sortomat és a bugyimat, a földre dobom a melltartómat, majd kiveszek egy rövid pizsamanadrágot.

A felső, amiben átmentem Hanshoz, gyakorlatilag egy pizsamafelső, de melltartóval pontosan úgy néz ki, mint bármelyik sima trikó. És egyébként sem látott, szóval mindegy is.

Lekapcsolom az éjjeliszekrényen a lámpát, aztán befekszem az ágyba.

Ideje recepteket böngészni, miközben azon gondolkozom, Hans egyáltalán megeszi-e, amit otthagyok neki, vagy egyszerűen kidobja, aztán visszahozza az üres dobozt.

Amikor a házában az utolsó lámpa is kialszik, még várok negyvenhét percet.

Negyvenöt perc alatt alszik el, de szeretek biztosra menni.

Nyögve felállok a székből, és kikapcsolom a monitorokat. A késeim ma este már nem lesznek élesebbek, és be kell hoznom a süteményt.

Kinézek az ajtó fölötti, holdsarló alakú kisablakon, hogy ellenőrizzem, nem kapcsolódott fel szemközt valamelyik lámpa, majd kinyitom az ajtót, felveszem a tégla formájú üvegdobozt, utána pedig visszazárom az ajtót.

Mint mindig, a doboz tetején most is egy sárga cetli virít.

Csokidarabos-cukkinis keksz.

Miközben végigkövetem az ujjammal a betűket, önkéntelenül elfintorodom.

Hallottam már cukkinikenyérről, de cukkinis kekszről még nem. És már az előbbivel kapcsolatban is voltak fenntartásaim.

Egy újabb grimasz kíséretében beviszem a kekszet a kicsi konyhába, és a pultra helyezem.

Miután óvatosan leveszem róla a cetlit, leemelem a tetőt, és megcsap a csokoládé meg a nedves zöldség illata.

Felsóhajtok.

Nem úgy néz ki, mint egy hagyományos keksz, inkább nyirkos, zöld hokikorongok, amelyek időközben elvesztették az alakjukat. Amikor megfogok egyet, meglepő módon egyben marad.

Nehezebb, mint amire számítottam.

– A picsába. – Átkozom magam, amiért egyre jobban vágyom rá, hogy megegyem, miközben felemelem a kekszet, és beleharapok.

Elhúzom a szám, de kényszerítem magam, hogy tovább rágjak.

Ez… nem jó.

Lenézek a korongra, látom, hogy egy elkeveretlen lisztcsomót haraptam át, aztán a számba veszek még egy falatot belőle.

A nedvessége visszataszító. De az íze még rosszabb.

A maradékot a számba tömöm.

Ahhoz képest, milyen sokat süt, Cassandra cseppet sem fejlődik.

A hűtőhöz megyek, és kiveszek egy csomag vajat.

Túl kemény, hogy kenhető legyen, ezért kis kockákat vágok, a második sütire teszem, majd nagyot harapok belőle.

Kicsit jobb.

Még egy harapás, és a keksz leve egy kicsit az ingemre csöppen.

– Baszki – morgom, miközben a szám tele van a reszelt zöldséges szarral.

Miután magamba passzírozom a vajjal megkent hokikorong maradékát, leszakítok egy papírtörlőt a mosogató mellől, és letörlöm az ingemet.

A hátralévő négy keksszel szemezek.

Nem akarom megenni őket.

Nem is ehetők.

Kíváncsi vagyok, Cassandra lefotózta-e őket a gasztroblogjához.

Nem telt sok időbe, mire megtaláltam az oldalt, bár kissé meglepett, hogy csak azután indította el, hogy beköltözött a szomszédba. Mindegy, milyen szörnyű a kreáció, a fotóin mindig ínycsiklandóan néz ki, de mivel minden egyes dologból, amiről valaha írt a blogján, megajándékozott egy dobozzal, tudom, hogy a képek hazudnak.

Nem akarom megenni a többit.

De muszáj.

Átmegyek a hűtő másik oldalán lévő szekrényhez, kinyitom az ajtót, és kiveszek egy félig üres mogyoróvajas üveget.

Kikanalazok egy adagot, aztán amennyire tudom, szétkenem a harmadik korongon.

Nem lesz tőle jobb.

Iszom egy pohár vizet, hátha meglazítja a mogyoróvaj és a cukkini betonszerű elegyét, ami ráragadt a szájpadlásomra.

Amikor végre üres a szám, visszamegyek a hűtőhöz, és ezúttal egy üveg sört veszek elő.

Kinyitom, majd felváltva húzom meg az üveget és harapom a sütit, míg az utolsó három is eltűnik.

A gyomrom tiltakozik az utolsó falat ellen, de nem veszhet kárba. Mindegy, milyen rosszul süt, a mélyről fakadó ösztönöm, hogy felfaljam Cassandra minden porcikáját, nem engedi, hogy kidobjam. Ezért ez lett a mi kis rituálénk. Cassandra hagy nekem valamit, ami épphogy ehető, én pedig befalom magányosan a konyhában, miközben kinézek a mosogató fölött a konyhaablakon, és azt képzelem, vele együtt, az ő házában eszem.

Miután elfogyott az összes szörnyű keksz, fejjel lefelé fordítom a dobozt a mosogató felett, hogy kicsorogjon belőle a zöld lé. Aztán elmosom és szárazra törlöm.

Visszateszem a helyére a fedelét, majd otthagyom a pulton, és felveszem a cetlit.

Végigsétálok a nappalin, közben sorban lekapcsolom a lámpákat, és bemegyek a hálóba.

Az éjjeli lámpa megvilágítja a mozdulataimat, ahogy kihúzom a szekrény felső fiókját.

Lehajolok, óvatosan ráteszem a cetlit a legutóbbira, így egy újabbal bővül a sárga, négyzet alakú papírok halma.

Egy darab minden szállítmánnyal, amit a szomszéd lány hozott.

4. FEJEZET

Cassie





– Oké, pá! Később jövök! – Magamban vigyorgok, ahogy kilépek a bejárati ajtón és bezárom.

Nincs háziállatom. Semmilyen élőlény nincs a házban, mégis minden alkalommal elköszönök a háztól. Valószínűleg butaság, de így boldogabb a hazatérés. Mintha az egész épület azt várná, mikor érkezek meg.

Miközben megteszem a pár lépésnyi távolságot a kocsibeállóig, a szemközti ház felé pillantok. Nem süt a szemembe a nap, így tisztán látom az ajtó előtti üres lépcsőfokot. Sehol sincs a sütisdobozom.

Beharapom a szám.

Szóval otthon volt, de nem nyitotta ki az ajtót. Megint.

Vagy azután ért haza, hogy ott voltam.

Vagy zuhanyozott.

Vagy ma reggel ért haza.

Elszakítom a tekintetem Hans házáról, és a hátralévő utat már sietve teszem meg a régi szedánomig. Többször is megfordult már a fejemben, mint amennyiszer beismerném, hogy Hans talán egyik-másik éjszakáját egy nő házában tölti. Bár nincs semmi közöm a megfejthetetlen, jóképű szomszédomhoz, a gyomromban ébredő féltékenység valós.

5. FEJEZET

Hans





Cassandra kitolat a kocsibeállóról, és kis híján letarolja a postaládáját. Aztán ráérősen babrálja a rádiót, mielőtt végre elindul, kikanyarodik a Holly Courtról, és eltűnik a szemem elől.

Kivárom a szokásos tizenegy percet.

Rendszerint elfelejt dolgokat, amikért visszajön, de ha már több mint ötpercnyi távolságban van, nem fordul vissza. Ezért amikor letelik a tizenegy perc, a hónom alá kapom az üres dobozt, és kilépek.

Nem nézek körbe. Nem osonok. Mindkét dolog elárulná, hogy valami rosszban sántikálok. Mindig úgy kell viselkedni, mintha oda tartoznék.

Amúgy sincs itt senki, hogy lássa, mit csinálok.

A kis zsákutcánkban hatalmas telkek vannak, a lenyírt gyepeken túl sűrű erdő húzódik. Lombhullató és örökzöld fák egyaránt. Így hacsak valaki nem a mi ingatlanunkon tartózkodik, vagy nem jön végig az utcánkon, nem láthatná, ahogy épp Cassandra háza és az enyém között sétálok.

